Dayak, Iban Borneo
Tusun Ke-37 Patinggi Ngadan Ari Kayong Ke Sarawak Kenu ku cherita tuai, Patinggi Gurang nya siku Tuai bansa Dayak di Kayong ti tebilang. Asal penatai aki ini iya datai ari Sumatra sama enggau penatai asal bansa Dayak ti bukai mega kelia menya. Iya orang berikan di tasik tauka sungai. Hari siti lebuh iya datai berikan, iya pan pulai ke rumah iya empu baka selama. Iya ringat amai meda rajut emas iya lenyau. Irau amai iya lalu ngasuh anak iya ti benama Patinggi Ngadan ngiga utai iya nya. Sehari udah nya, iya pan nyala baru ke tasik. Maya ti nyala nya iya bulih buah kedundung lekat ba jala iya. Kenyau ti datai di Kalimantan, iya enda kala meda buah kedundung. Iya pan mai buah nya pulai ke rumah. Datai di rumah, iya enda makai buah nya tang lalu ditikauka iya ke ujung bilik. Awakka tumbuh, pia ku ati tudah diri. Amai tumbuh nyadi pun kedundung ti galak ga leka kedundung nya tadi. Nyelai ga pun kedundung nya laban iya jampat amai tinggi sereta rinda datai ke nyau ngelindung rumah enggau genturung pendiau mensia mayuh di Kayong. Meda baka nya sida pan deka nebang pun kayu nya tang enda ulih tebang sida ngena beliung. Suah sida nguji nebang ngena mayuh bansa kapak tang kulit iya pan enda ruji. Nyau kelama-lama, seiku lelaki datai nebang kayu nya ngena kapak ti digaga ari bangkang. Enda lama iya nebang kayu nya, peda nyau merentum tumbang. Patinggi Ngadan Ngiga Rajut Emas Udah kayu nya rebah, Patinggi Gurang pan ngasuh anak iya Patinggi Ngadan ngiga rajut emas iya nya. Patinggi Ngadan pan nurun baru nginga rajut emas apai ti lenyau nya ke ulu, ke ili Batang Kapuas tang lalu enda temu iya. Nyau putus pengarap iya ngiga sebelah menua Batang Kepuas. Nya alai iya pan bejalai bedarat ari Batang Kapuas nyentuk ke Sadong di Sarawak lalu nanya sereta nasat sebelah orang di menua nya sekali ke orang nya kala meda utai apai iya nya tauka nadai. Semua orang ti dipansa iya madahka diri nadai kala meda utai nya. Ngadan apin ga puas ati lalu bejalai baru tunga ke menua Batang Lupar. Datai dia iya pan lalu enda tetemuka penchuri barang emas apai iya nya. Angkat ari nya Ngadan pan majakka pejalai diri ngena perau ngili Sungai Batang Lupar lalu rembus di nanga Sungai Saribas. Di Saribas iya bemalam enda lama di Plassan. Ari nya iya angkat baru lalu bemalam di menua orang ba Tanjung Orang Taui tauka dikumbai orang Tanjung Rangka tauka Tanjung Pendam.  Ari nya, iya bekayuh baru ke ulu lalu datai ba rumah orang siku ti benama Talap ti benung ngaga perau ba nanga Sungai Ban di ili pasar Betong ke diatu. Sungai Ban nya bulih nama ari Talap ti benung beban dia lebuh ke betemu enggau Ngadan. Asal Talap nya ari Passa di seberai pasar Betong ke diatu. “Naka ni bagi tanah ti enggi nuan ke ulu kin, ungggal,” pia ku Patinggi Ngadan. “Semua tanah ti kena pansa umbang kayu ti dipantap aku nya, engku magang,” pia ku saut Talap. Ninga munyi nya Ngadan enda ga deka ngetu sebelah nya. Iya pan mupuk ke ulu. Maya nya iya ngetu bekayuh laban nitihka ai pasang. Datai di menua ti benama Bangi, ai pasang pan surut. Nya alai Ngadan pan sangkai dia lalu nanchangka perau iya dia. Maya nya mega iya pan ngambi peluang nanda tanah menua enggi Talap laban nadai agi meda umbang kayu dia. Nyentuk ke hari tu dia mih antara menua orang Passa enggau orang Layar. Gerugu Batu Api Udah ti sangkai dia, Ngadan mantaika batu api lalu deka ngidup api dia. Maya nya mega seigi ari batu nya labuh ke dalam ai sungai Saribas. Entah baka ni tau nyelai baka nya? Batu nya tadi nyadi gerugu batu ti besai datai ke sehari tu lalu disebut orang dia Batu Api. Datai ke sehari tu nya mih sempadan menua tanah ti empu Patinggai Ngadan enggau tanah peturun Talap.                                  Patinggi Ngadan berumah dia lalu nanam mayuh bansa pun buah ba tanah nya. Kira-kira tujuh puluh taun udah nya, maya bansa Dayak Iban belaya enggau Melayu pasal tanah umai nebing Sungai Layar nya. Sida Melayu ngumbai pun rian dia enggi sida. Sida Melayu alah bechara laban nya endang pun rian ti ditanam Patinggi Ngadan ti peturun aki ini Dayak “Ibanic Group”, Iban Saribas.  Betaun-taun udah nya Patinggi Ngadan pindah ari menua nya lalu diau mendam di Tanjong Berundan ti dikumbai orang dia Kubur Lunyai seberai menua Skuyat. Kelia menya menua nya mega dikumbai Lubok Binsang Pupong Langang. Udah diau mendam di menua nya Ngadan pindah ke ulu lalu diau bumai betaun di Batu Lintang. Maya ti diau dia bala nembiak iya nadai berani mandi ba Sungai Layar dia laban mayuh baya. Dalam kampung mayuh jelu remaung. Nadai orang berani ngasu tauka bejalai sebelah kampung.  Meda menua nya tusah endur diau, Patinggi Ngadan enggau bala nembiak iya pan ngelawa seiti endur ti dipagar sida, endur sida mandi ba Sungai Batu Lintang nya. Pagi seiti maya ti agi diau di Batu Lintang, menyadi indu Patinggi Ngadan ti benama Nara nurun mandi ba sungai nya. Ba jalai pendai nya, iya tepedaka simpai rangki garing-garing ba tengah jalai. Pulai iya ari ai sungai nya, iya pan nusui ngagai Patinggi Ngadan pasal simpai rangki nya. Taju Remaung “Anang sekali-kali nuan ngambi utai nya, Endun. Nya mih taju remaung, ku orang tuai,” pia ku Patinggi Ngadan. Pagi seiti maya iya nurun  mandi, iya tepedaka mayuh bansa simpai gegaring ba endur ti sama endur iya meda utai nya tadi. Iya mega madahka Patinggi Ngadan baru pasal utai ti dipeda iya nya. Pagi seiti iya tepedaka marik pelaga enggau mayuh bansa marik ba endur nya tadi. Simpai ti dipeda iya dia hari nya, nadai dia agi. Iya nusui pasal semua utai ti dipeda nya mega. . Nyau hari keempat, agi mega Nara meda utai nyelai ba tengah jalai pendai sida nya. Sekali nya, iya meda simpai rangki ti dipeda iya ba hari keterubah suba. Ba tisi simpai nya bisi setangkai buah lensat sereta sepating buah sibau ti benung ripu amai mansau. Meda utai nya betul-betul ba tengah jalai, iya pan berunding dalam ati. Lagi enti bala nembiak tepedaka utai tu, enda sida nemu utai tu tau nganu. Kada enda diambi lalu dipakai sida buah tu lagi? Kasih ga sida, pia ku Nara bejaku dalam ati diri empu. Iya pan ngair semua utai nya ke tisi jalai dalam babas mimit awakka enda dipeda orang ti mansa. Pulai mandi Nara madahka menyadi iya nya pasal penyelai utai ti dipeda iya nya. “Ari suba aku madahka nuan, anang negu semua utai nya…! Nama nuan negu buah nya ga?!” pia ku Patinggi Ngadan nganu Nara. “Nya mih…! Nama kebuah orang nya engkah utai nya ba tengah-tengah jalai pendai kitai! Aku takut, enggaika bala anak mit kitai serumah tu, makai buah nya. Nya aku… ngair iya ke tisi ngena kaki aku; ukai enggau jari,” ku saut Nara enggau sabak-sabak. “Enggau kaki, enggau kayu pan utai nya sigi enda tau ditegu. Suah aku madahka nuan ngelama tu! Nya taju remaung…! Nemu nuan!!  Paluiiii…!,” ku timbal Patinggi Ngadan baru enggau ati ti pedis sereta sinu. “Enti nuan amai udah negu utai nya, nuan diatu udah puni taju remaung nya: lalu sebarang maya remaung nya deka ngiga lalu munuh nuan.”                   (Sources of Iban Tradisional History, Benedict Sandin, 1994)                           (Betampung ba Tusun Ke-38  minggu nyin ila) Nya mih asal penatai sekeda ari bansa Dayak “Ibanic Group” ti bukai ke menua Sarawak. Nama kebuah bansa Iban di serata menua Sarawak bejaku ngena Jaku Iban ti sama taja pan bisi bida mimit ba senentang patah sebut enggau pengaya jaku (kosa kata)? Nya mih pun asal penatai bansa Dayak / Iban ari Saribas ke menua Sungai Kalala – Krian, Melupa, Awik. Berengkah ari nya mega Iban majak begiga ke menua baru tunga ke Batang Rajang nyentuk ke  menua tanah Batang Rajang (Sarikei, Bintangor, Pakan, Julau, Sibu, Kanowit, Song, Kapit). Maya jeman nya Iban ukai semina bekaul jaul sereta bekrisis enggau bansa Baketan tauka Seru aja tang  bansa Beliun, Seduan, Tajung @ Rajang enggau Orang Ulu (Benedict Sandin 1994.) Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146   Ditulis Harry Usup Umbar (B.Sc Hons. Human Development, UPM) 
See author's posts
